Diari Oficial de la Generalitat Valenciana


Sumari del DOGV 9305, del 24-03-2022 (2022/2595)

RESOLUCIÓ de 24 de març de 2022, de la consellera de Sanitat Universal i Salut Pública, per la qual es dicten mesures en matèria de salut pública en l'àmbit de la Comunitat Valenciana, a conseqüència de la situació de crisi sanitària ocasionada per la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9305

Data del DOGV
:   24-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2595


Data del document
:   24-03-2022

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * salut pública
    * legislació
    * malaltia infecciosa

RESOLUCIÓ de 24 de març de 2022, de la consellera de Sanitat Universal i Salut Pública, per la qual es dicten mesures en matèria de salut pública en l'àmbit de la Comunitat Valenciana, a conseqüència de la situació de crisi sanitària ocasionada per la Covid-19. [2022/2595]  
Antecedents de fet  
  
L'informe d'epidemiologia de la Subdirecció General d'Epidemiologia, Vigilància de la Salut i Sanitat Ambiental de la Direcció General de Salut Pública i Addiccions de data 23 de març (dades de 22 de març) assenyala els següents aspectes:  
«L'evolució de l'epidèmia mostra una lleugera tendència descendent amb un ritme de desacceleració cada vegada més disminuït, indicatiu d'una estabilització de la corba epidèmica. El 22 de març (dades del Ministeri de Sanitat de la mateixa data), la incidència acumulada a 14 dies és de 297,22 per 100.000 habitants i a 7 dies és de 136,26 per 100.000 habitants enfront de 318,67 i 137,72 de l'informe anterior».  
«L'evolució del número reproductiu bàsic instantani es manté per davall de 1, que indica que l'epidèmia manté el seu control».  
«Atenent els nous llindars d'avaluació de risc, la Comunitat Valenciana es troba en nivell de risc baix o alerta 1. A pesar que la circulació del SARS-CoV-2 encara roman alta, cal tindre en compte la menor gravetat dels casos notificats, la tendència descendent en l'hospitalització i en UCI i la menor letalitat».  
«La distribució espacial ha millorat. No hi ha cap departament de salut en nivell d'alerta 4, 1 Departament es troben en nivell d'alerta 3, 17 en nivell 2 i 6 en nivell 1».  
«En aquest context de millora de la situació epidemiològica, amb una cobertura de vacunació de 93,7 % en població major de 12 anys (informe Ministeri de Sanitat, 18 de març) i la immunitat generada a partir d'infeccions naturals, es considera que la majoria de la població està protegida contra la COVID-19 greu pel que procedeix continuar amb el procés de desescalada mantenint exclusivament les mesures generals bàsiques de control no farmacològiques com l'ús adequat de màscareta, especialment en interiors, la ventilació adequada en els espais tancats i la higiene de mans».  
  
«Ara bé, cal no oblidar que encara hi ha sectors de la població que continuen sent vulnerables podent desenvolupar quadres greus, com les persones d'edat avançada, les persones amb malalties subjacents greus i els immunocompromesos que no hagen desenvolupat una immunitat suficient contra el SARS-CoV-2. Per això, les mesures han de centrar-se en la protecció d'aquestes persones amb intervencions tant farmacològiques (dosis de reforç de vacuna si és necessari i accés primerenc a tractaments antivirals) com no farmacològiques especialment en els centres residencials de majors per la seua especial vulnerabilitat».  
  
«En resum, cal continuar insistint a continuar augmentant els percentatges de cobertura vacunal, amb l'administració de dosi de reforç en poblacions diana, mantindre i emfatitzar el compliment de les mesures generals de control no farmacològiques i continuar amb l'especial vigilància i control en els centres residencials de majors».  
  
Totes aquestes consideracions fonamenten anar deixant sense efecte les mesures que en matèria de salut pública s'han anat dictant a conseqüència de la situació de crisi sanitària ocasionada per la Covid-19. Si bé cal recordar que ens trobem encara en una situació de pandèmia i han de mantindre's unes certes mesures preventives i de protecció enfront del SARS-CoV-2 i mesures d'especial vigilància i control dels centres residencials de serveis socials.  
  
Fonaments de dret  
  
1. La Generalitat, mitjançant la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11 a) de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
2. La Llei orgànica 3/1986, de 14 d'abril, de mesures especials en matèria de salut pública, estableix en l'article 3, que «amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb aquests i del medi ambient immediat, així com les que es consideren necessàries en cas de risc de caràcter transmissible».  
3. L'article 26.1 de la Llei 14/1986, de 25 d'abril, general de sanitat, preveu: «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com la confiscació o immobilització de productes, suspensió de l'exercici d'activitats, tancaments d'empreses o les seues instal·lacions, intervenció de mitjans materials i personals i totes les altres que es consideren sanitàriament justificades».  
4. La Llei 33/2011, de 4 d'octubre, general de salut pública, per part seua, estableix en l'article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional, i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar les mesures que siguen necessàries per a assegurar el compliment de la llei».  
5. L'article 83.2 de la Llei 10/2014, de 29 de desembre, de la Generalitat, de Salut de la Comunitat Valenciana, estableix: «Així mateix, les activitats públiques i privades que, directament o indirectament, puga derivar-se un risc per a la salut i seguretat de les persones, incloses les de promoció i publicitat, se sotmetran a les mesures d'intervenció que reglamentàriament s'establisquen».  
6. La Llei 2/2021, de 29 de març, de mesures urgents de prevenció, contenció i coordinació per a fer front a la crisi sanitària ocasionada pel COVID-19, d'aplicació en tot el territori nacional, estableix aquestes mesures mentre no siga declarada oficialment la finalització de la situació de crisi sanitària i assenyala que correspon a les administracions competents assegurar les normes de prevenció, d'higiene, d'aforament, organitzatives i totes aquelles necessàries per a previndre els riscos de contagi i d'aglomeracions, tant en espais tancats com en la via pública a l'aire lliure, i el seu compliment per les persones i entitats titulars d'establiments comercials, d'allotjaments, d'hostaleria, restauració, d'equipaments culturals, activitats recreatives, instal·lacions esportives i d'altres equipaments, locals, centres i llocs d'altres sectors, així com la seua observança per les entitats organitzadores d'activitats i esdeveniments.  
  
7. L'Acord de 19 de juny de 2020, del Consell, sobre mesures de prevenció enfront de la COVID-19, que segueix en vigor fin s a la finalització de la crisi sanitària ocasionada per la Covid-19, assenyala que cap l'adopció de mesures extraordinàries en salvaguarda de la salut pública a causa de la pandèmia per coronavirus SARS-CoV2 per part de la Conselleria de Sanitat Universal i Salut Pública. L'Acord disposa en el seu punt Seté, «?, correspon a la persona titular de la Conselleria de Sanitat Universal i Salut Pública adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes les mesures addicionals o complementàries que siguen necessàries».  
  
Amb base en l'exposat i de conformitat amb l'article 81.1 b) de la Llei 10/2014, de 29 de desembre, de la Generalitat, de Salut de la Comunitat Valenciana, resolc:  
  
Primer. Recomanació d'observar mesures de prevenció i higiene  
Amb caràcter general, es recomana a tota la ciutadania adoptar les mesures bàsiques de prevenció i higiene enfront de la Covid-19:  
a) Adoptar la següent etiqueta respiratòria: evitar tossir directament a l'aire, fent-lo preferentment en un mocador d'un sol ús o en l'angle intern del colze i evitar tocar-se la cara, el nas i els ulls.  
b) Higiene freqüent de mans amb aigua i sabó, o en defecte d'això, amb gels hidroalcohòlics.  
c) Ventilació dels espais interiors.  
d) Complir les indicacions d'aïllament quan així ho indiquen els dispositius assistencials o de salut pública, així com facilitar les dades que els siguen requerits en cas de brot epidèmic.  
  
Segon. Ús de mascareta  
a) Les persones de sis anys en avant queden obligades a l'ús de mascaretes en els següents supòsits:  
- En qualsevol espai tancat d'ús públic o que es trobe obert al públic.  
- En els esdeveniments multitudinaris que tenen lloc en espais a l'aire lliure, quan els assistents estiguen drets. Si estan asseguts, serà obligatori quan no es puga mantindre una distància de seguretat d'almenys 1,5 metres entre persones, excepte grups de convivents.  
- En els mitjans de transport aeri, marítim, amb autobús, metre o per ferrocarril, incloent les andanes i estacions de viatgers, o en telefèric, així com en els transports públics i privats complementaris de viatgers en vehicles de fins a nou places, inclòs el conductor, si els ocupants dels vehicles de turisme no conviuen en el mateix domicili. En espais tancats de vaixells i embarcacions quan no es puga mantindre la distància de seguretat de 1,5 metres, excepte grups de convivents.  
b) L'obligació continguda en l'apartat anterior no serà exigible en els següents supòsits:  
- A les persones que presenten algun tipus de malaltia o dificultat respiratòria que puga veure's agreujada per l'ús de la mascareta. Per a això haurà de comptar amb un informe mèdic, en document oficial, expedit pel metge responsable de l'atenció de la patologia corresponent, en el qual s'expose objectiva i rigorosament que la persona presenta una malaltia o dificultat respiratòria incompatible amb el seu ús o que per la seua situació de discapacitat o dependència, no disposen d'autonomia per a llevar-se la mascareta, o bé presenten alteracions de conducta que facen inviable la seua utilització.  
- En el cas que, per la pròpia naturalesa de les activitats, l'ús de la mascareta resulte incompatible, conformement a les indicacions de les autoritats sanitàries.  
- En aquells llocs o espais tancats d'ús públic que formen part del lloc de residència dels col·lectius que allí es reunisquen, com són les institucions per a l'atenció de persones majors o amb diversitat funcional, les dependències destinades a residència col·lectiva de treballadors essencials o altres col·lectius que reunisquen característiques similars, sempre que aquests col·lectius i els treballadors que allí exercisquen les seues funcions, tinguen cobertures de vacunació contra el SARS-CoV-2 superiors al 80 % amb pauta completa i de la dosi de record, acreditat per l'autoritat sanitària competent.  
Aquesta última excepció no serà aplicable als visitants externs, ni als treballadors dels centres residencials de persones majors o amb diversitat funcional, ja que en aquest cas si és obligatori l'ús de la mascareta.  
  
- Als oradors que intervinguen en llocs tancats d'ús públic, durant l'ús de la paraula, havent de mantindre's, almenys, la distància de seguretat interpersonal de 1,5 metres.  
  
Tercer. Mesures relatives al consum de tabac i assimilats.  
a) No es permet fumar a les terrasses dels establiments que desenvolupen activitats d'hostaleria, restauració i oci i entreteniment.  
b) Aquesta limitació serà aplicable també per a l'ús de qualsevol altre dispositiu d'inhalació de tabac, pipes d'aigua, pipes o assimilats inclosos cigarrets electrònics o vapeo en espais a l'aire lliure o tancats.  
  
  
Quart. Mesures relatives per als esdeveniments esportius multitudinaris, inclosos els de la Lliga Professional de Futbol i Lliga ACB.  
1. A l'efecte d'aquest resolc quart, s'entén per esdeveniment esportiu multitudinari, tot aquell que se celebre en espai o recinte amb capacitat a partir de 5000 persones, així com els celebrats pels Equips que participen en la Lliga Professional de Futbol masculina i femenina, Lliga ACB i Lliga Femenina Endesa de Bàsquet.  
  
2. Aforament.  
La celebració d'aquests esdeveniments podrà desenvolupar-se amb un aforament de públic del 100 %, tants en espais tancats com oberts.  
3. Ús de la mascareta.  
Es reforçarà la vigilància del compliment de l'obligatorietat de l'ús de mascareta durant la permanència en l'esdeveniment (inclosa l'àrea de lavabos), així com en els moments d'entrada i eixida d'aquest.  
S'ha de reforçar la transmissió d'aquest missatge als potencials assistents.  
4. Accés.  
L'organització de l'esdeveniment haurà de garantir la seguretat en l'entrada i eixida de l'esdeveniment, fixant franges horàries per a accés escalonat del públic per sectors, així com en l'eixida. I haurà d'assegurar el personal suficient que garantisca la seguretat dins i fora del lloc per a evitar aglomeracions.  
5. Consum de beguda i menjar.  
En aquests esdeveniments no es permetrà la venda ni el consum d'aliments i begudes, excepte el consum d'aigua.  
6. Tabac.  
Durant el transcurs de l'esdeveniment i tant en espais interiors com oberts, no es permet el consum de tabac i de productes relacionats (DSLN o cigarrets electrònics i de productes a base d'herbes per a fumar).  
7. Recomanacions.  
L'organització haurà d'establir les mesures de prevenció i control durant la planificació, desenvolupament i posterior fi de l'esdeveniment, mesures relatives a reforçar protocols de neteja i desinfecció, senyalització d'accessos i zones de pas, evitar aglomeracions, coordinació sistemes de vigilància i control, i altres establides en la present resolució i en les vigents en matèria de cautela, seguretat i higiene.  
  
Cinqué. Mesures relatives a centres de persones majors i persones amb discapacitat  
1. En els centres de persones majors, s'estarà al que es disposa en l'ordenació que realitze la Vicepresidència i Conselleria d'Igualtat i Polítiques Inclusives, en relació amb el pla d'actuació en les residències de persones majors dependents, els centres de dia, els habitatges tutelats i els CEAM/CIM, de la Comunitat Valenciana, en el context de crisi sanitària ocasionada per la Covid-19.  
2. En els centres de persones amb diversitat funcional o problemes de salut mental, s'estarà al que es disposa en l'ordenació que realitze la Vicepresidència i Conselleria d'Igualtat i Polítiques Inclusives, en relació amb el pla d'actuació en els centres i recursos dirigits a persones amb diversitat funcional o problemes de salut mental de la Comunitat Valenciana, en el context de crisi sanitària ocasionada per la Covid-19.  
3. L'obertura dels centres i la represa de les activitats, en espais, referits a centres recreatius de majors o activitats en altres centres sociosanitaris, centres de dia i centres de diversitat funcional, correspondrà a les administracions competents en la matèria, de conformitat amb el que dispose per a la seua ordenació la Vicepresidència i Conselleria d'Igualtat i Polítiques Inclusives.  
  
Sisé. Mesures de vigilància epidemiològica  
1. La conselleria competent en matèria de sanitat i salut pública continuarà realitzant les funcions que li són pròpies quant a la identificació i seguiment de casos i contactes en el marc de l'Estratègia de detecció precoç, vigilància i control de COVID-19.  
  
2. Tots els centres, serveis i establiments sanitaris de la Comunitat Valenciana, tant de titularitat pública com privada, hauran de notificar els casos detectats de COVID-19 a la Direcció General de Salut Pública i Addiccions, a través del Sistema Bàsic de la Xarxa Valenciana de Vigilància en Salut Pública. També hauran de facilitar tota la informació que siga requerida per l'autoritat sanitària per al control de l'epidèmia, amb la periodicitat i a través del mitjà que s'indique.  
  
3. Els laboratoris privats de la Comunitat Valenciana que realitzen proves diagnòstiques per a la detecció de COVID-19, tindran l'obligació d'estar registrats en la Conselleria de Sanitat Universal i Salut Pública, i de notificar a la Xarxa de Vigilància Microbiològica de la Comunitat Valenciana els resultats d'aquestes proves. Hauran de notificar com a mínim una vegada al dia, els casos de COVID-19 confirmats, així com el resultat de les proves diagnòstiques que hagen realitzat.  
  
  
Seté. Mesures vigents i mesures que queden sense efecte  
1. En tot el no previst en aquesta resolució, i en el que siga compatible amb ella, serà aplicable en matèria de mesures de salut pública, en l'àmbit territorial de la Comunitat Valenciana, l'Acord de 19 de juny, del Consell, sobre mesures de prevenció enfront de la Covid-19, en tot allò que no s'opose o haja sigut derogat (derogat l'Annex I).  
  
2. Queda sense efecte la Resolució de 21 de febrer de 2022, de la consellera de Sanitat Universal i Salut Pública, per la qual s'acorden mesures en matèria de salut pública en l'àmbit de la Comunitat Valenciana, a conseqüència de la situació de crisi sanitària ocasionada per la Covid-19.  
  
Huité. Col·laboració  
Sol·licitar per al compliment de la present resolució, la col·laboració de la Delegació del Govern de la Comunitat Valenciana i dels Ajuntaments de la Comunitat Valenciana, a l'efecte de cooperació, en el seu cas, a través dels cossos i forces de seguretat i de la policia local, per al control i aplicació de les mesures adoptades.  
  
Nové. Règim sancionador  
L'incompliment de les mesures de la present resolució quedarà subjecte al procediment de l'activitat inspectora i al règim sancionador establit en el Decret llei 11/2020, de 24 de juliol, del Consell, de règim sancionador específic contra els incompliments de les disposicions reguladores de les mesures de prevenció davant la Covid-19.  
  
Desé. Eficàcia.  
La present resolució produirà efectes des del mateix dia de la seua publicació en el Diari Oficial de la Generalitat Valenciana i mantindrà la seua eficàcia fins a nova resolució.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 24 de març de 2022.- La consellera de Sanitat Universal i Salut Pública: Ana Barceló Chico.